Агенцијата за заштита на правото на слободен пристап до информациите од јавен карактер врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Телевизија Ускана Медиа Кичево, поднесена против Општина Кичево, по предметот Барање за пристап до информации од јавен карактер, на 26.09.2022 година, го донесе следното

**Р Е Ш Е Н И Е**

1. Жалбата изјавена од Телевизија Ускана Медиа Кичево, поднесена против Општина Кичево, заведена во Агенцијата под бр. 08-218 од 12.09.2022 година, по предметот Барање за пристап до информации од јавен карактер **СЕ УВАЖУВА.**

**2. СЕ ЗАДОЛЖУВА** Имателот на информации да му ја достави бараната информација на Барателот **под точка 2** од Барањето.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Телевизија Ускана Медиа Кичево на 22.07.2022 година поднела Барање за пристап до информации од јавен карактер до Општина Кичево, примено во Општината на 25.07.2022 година, со кое побарала по пошта да и се достави препис од следната информација:

„1.Кои се проектите поддржани од 2014-2021 год. Од културата, кои здруженија, електронски медиуми, портали или други субјекти се доделени финансиски средства и кој износ бил доделен за секој субјект посебно?

2.Бараме да ни се достават завршните извештаи кои се доставени од страна на здруженијата, електронските медиуми, портали или други субјекти кои потврдуваат дека проектите се реализирани со финансиска поддршка од културата за 2014-2021 год.“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-218 од 15.08.2022 година.

Агенцијата со електронски допис од 16.08.2022 година ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одгвори на дописот на Агенцијата.

На 23.08.2022 година Телевизија Ускана Медиа Кичево, по електронски пат, до Агенцијата достави допис во кој наведува: „Од страна на Општина Кичево ни доставија одговор само по првото прашање...доставија извештај од страна на комисијата на кои здруженија им се доделени средства, а во врска со нашето барање за да ни се доставуваат завршните извештаи кои се доставени од страна на здруженијата, електронските медиуми, портали или други субјекти кои потврдуваат дека проектите се реализирани со финансиска поддршка од културата за 2014-2021 год. До нас не е одговорено и истите не се доставени“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи, поради што, Агенцијата на 25.08.2022 година донесе Решение со кое Жалбата **ЈА УВАЖИ, и предметот го врати на повторно постапување пред првостепениот орган за точка 2 од Барањето.**

На 02.09.2022 година, Имателот на информации до Агенцијата достави допис “Постапување по вашите укажувања“ бр.03-2318/5 од 01.09.2022 година, а во архивата на Агенцијата под бр.08-2018, каде е наведено: “Во врска со Вашите укажувања во вашите Решенија, по однос на Жалбите од Телевизија Ускана Медиа Кичево упатени до Вас, против нас (Општина Кичево), во прилог на ова писмо Ви ги доставуваме повторните постапувања (нашите одговори) до ТВ Ускана Медиа Кичево, со одговори на побараните прашања, предмети на нивните жалби“, но во прилог на дописот до Агенцијата не ги достави погоренаведените списи.

Барателот на информации на 12.09.2022 година до Агенцијата достави Втора жалба, заведена под бр.08-218. Во Жалбата е наведено: “...По донесеното Решение од Ваша страна со кое решение Општина Кичево беше задолжена да ги доставува сите завршни извештаи кои се доставени од страна на здружениата, електронските медиуми, портали или други субјекти кои потврдуваат дека проектите се реализирани со финансиската подршка од културата за 2014-2021 од страна на Општина Кичево не ни беа доставени сите извештаи за 19 здружение што Општина Кичево ги подржале проектите од културата, од нивна страна ни беа доставени само з 2 здружениа и тоа од Сојуз на албански артисти АРТ и од Здружение Култ, исто така постапувањето на Општина Кичево во нивниот одговор не ни дават објаснување зошто не ги доставиле и за другите здружениа или дали другите здружение кои добиле финансиски средства од општината доставиле Извештај кои биле задолжени истите да ги доставуваат по завршување на проектот ...**Бараме Општина Кичево до нас како баратели на информацијата да ги доставува во целост сите завршни извештаи кои се доставени од страна на здружениата, електронските медиуми, портали или други субјекти кои потврдуваат дека проектите се реализирани со финансиската подршка од културата за 2014-2021 год. А не само за две здружениа кои ги доставиле**..“.

Агенција, преку е-маил заведен под бр.08-218 од 12.09.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 16.09.2022 година, до Агенцијата достави допис “Произнесување по жалба“ бр.03-2428/3 од 14.09.2022 година, заведена во Агенцијата под бр.08-218, каде е наведено: “...Во прилог на ова писмо Ви го доставуваме нашиот одговор до ТВ Ускана Медиа Кичево (нашето изјаснување по предметната жалба), при што Ви напоменуваме и Вам, дека пратениот материјал е целокупната документација со која располага Општина Кичево , во врска со предметната жалба“, но повторно до Агенцијата не беа доставени погоренаведените списи.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја уважи и го задолжи** Имателот на информации на барателот да му ја достави бараната информација под **точка 2** од Барањето, во рок од 15 дена од денот на доставување на Решението, поради следното:

Согласно член 3 став 1 алинеја 2 од Законот за слободен пристап до информации од јавен карактер **„информација од јавен карактер"** е информација во која било форма што ја создал или со која располага имателот на информацијата согласно со неговите надлежности.

Согласно член 10 став 1 од Законот за слободен пристап до информации од јавен карактер, Имателот на информации должен е да ја информира јавноста преку својата интернет страница со објавување на: податоците од неговите надлежности кои ги извршува, односно му се утврдени со закон.

По разгледувањето на Жалбата и списите во врска со предметот, Агенцијата констатира дека Имателот на информации, не го спровел Решението на Агенцијата бр.08-218 од 25.08.2022 година. Во конкретниот случај Имателот на информација и покрај укажувањата на Агенцијата повторно не донел управен акт туку како што е наведено во Произнесувањето на жалбата и во Жалбата бр 08-218 од 12.09.2022 година, на Барателот му доставил Одговор на барање со кој одговор не му се доставени во целост информациите побарани под точка 2 од Барањето односно не му се доставени **во целост сите завршни извештаи и за останатите 17 здружениа.** Имателот на информации е должен да му одговори целосно на Барањето на Барателот на начин и форма како што е наведено во самото Барање.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчев**